Ogni paîs, in sen di sè stes al cjate dentri dai personaçs origjinâi e culì us conti di Vigji, sorenomenât il “sclendar”: magri come un bacalà suiât, cence istruzion scuelastiche, ma fuart di chê inteligjence naturâl che ogni tant la nature e premie un ca e un là. Lavoradôr di fâ pôre, plen di buine volontât e snait su ogni ativitât, prioritant chê agricule, cetant doprade ai siei timps, cence smenteâ il bon cûr intal judâ il so prossim cence compens. Chest om al viveve cun pôc e di bessôl: la vacjute, il pulinâr, une striche di ort e chel fregul di teren che al bastave a tirâ dongje il necessari pal manteniment. Om di glesie, simpri presint a sunâ fieste, a tignî in rie lis prucissions e pront sui funerâi. Ma la carateristiche plui fuarte e jere chê di jessi simpri content. A la int che i domandave il segret lui al rispuindè “ Bisugne semenâ cence pensâ al cjapâ sù, e daspò al sarà ce che Diu al vularà”. In zonte a jerin ancje di altris filosofiis che cetant lu creditavin in paîs: tant al è vêr che intes seris di Invier e jere tante int che e leve a cjatâlu e, dongje dal fogolâr simpri impiât, a scoltavin chês sôs teoriis cetant inmagâts. Sul tornâ a cjase a sintivin une fuarce dentri di lôr a meti il seren. No vuei smenteâ di dî che Vigji al durmive cuntune casse di muart sot il jet e chest, al disè lui, par mai dismenteâsi dal ultin paîs. Ancje par Vigji e rivà la ore di doprâ chel contenitôr e la sô cjase le comprà un grant industriâl. Al crodeve, il sior, di cjatâ li dentri che istesse serenitât vivude di Vigji, ma il puar Vigji le veve puartade vie cun sè. “Mai semenâ cul pinsîr di cjapâ sù e vivi cul sarà ce che Diu al vularà….
di Luciano Marinig
cul piç di Barbara Battel
fur_Latn fur_Latn fur_Latn